נאור שירי

נאור שירי (נולד ב-1 במאי 1985, י' באייר ה'תשמ"ה) הוא חבר הכנסת מטעם יש עתיד.

בעבר היה חבר מועצת הוד השרון וסגן ראש העיר, יושב ראש דירקטוריון חברת אלומה מיסודה של הסוכנות היהודית, העוסקת בחינוך ובתרבות בעיר, וראש מטה השטח של מפלגת יש עתיד בראשות יאיר לפיד.

ביוגרפיה 
נאור שירי נולד ב־1985 בעיר הוד השרון והוא גר בה כל חייו. למד בבית הספר התיכון כפר הנוער ע"ש ב.צ. מוסינזון בעיר. בשנים 2003–2008 שירת ביחידה מיוחדת בחיל הים.

פעילות פוליטית
בשנת 2012, עם הקמת מפלגת "יש עתיד" בראשות יאיר לפיד, הצטרף אליה שירי והקים תא סטודנטים שלה באוניברסיטת בן-גוריון בנגב.

בבחירות לכנסת התשע עשרה, שנערכו בשנת 2013, זכתה מפלגת יש עתיד ב־19 מנדטים, ובשנת 2014 החל שירי לעבוד עם ח"כ בועז טופורובסקי מהמפלגה כיועץ פרלמנטרי וכאחראי ועדות. באותה תקופה היה ממובילי ניסוח הסכם היועצים החדש בכנסת.

לקראת הבחירות לכנסת העשרים ב־2015 מונה שירי לנהל את מרחבי צפון ומרכז במערך השטח של המפלגה.

לקראת הבחירות לכנסת העשרים ואחת בשנת 2019 עבר לנהל את מרחב דרום ואזור ירושלים, ושימש באותו התפקיד במערכות הבחירות הבאות.

לאחר הבחירות לכנסת העשרים וארבע בשנת 2021 קודם לראשות מטה השטח הארצי של המפלגה.

לקראת הבחירות לכנסת העשרים וחמש הוצב במקום ה־24 ברשימה, ונבחר לכנסת.

פעילות מוניציפלית

בבחירות המקומיות 2018 התאחדה מפלגת יש עתיד בעיר מגוריו עם רשימת קצב–מרצ המקומית בראשות אמיר כוכבי, ושירי הוצב מטעמה במקום השלישי ברשימה. הרשימה זכתה לחמישה מנדטים, ועם מינוי ראש הרשימה כוכבי לראשות העיר, מונה שירי לסגנו, לראשות דירקטוריון חברת אלומה מיסודה של הסוכנות היהודית העוסקת בחינוך ובתרבות בעיר ולאחראי תיק הביטחון.

עם היבחרו אל הכנסת העשרים וחמש סיים את תפקידיו בעירייה.

חיים אישיים 
שירי מתגורר בהוד השרון, נשוי ואב לשניים.

קישורים חיצוניים 

נאור שירי, ברשת החברתית פייסבוק
נאור שירי, ברשת החברתית אינסטגרם

הערות שוליים 

בוגרי תיכון מוסינזון (הוד השרון)
דירקטורים ישראלים
חברי מועצת העיר הוד השרון
סגני ראשי רשויות מקומיות בישראל
חברי הכנסת העשרים וחמש
חברי כנסת מטעם יש עתיד
ישראלים שנולדו ב-1985